
Dynamical properties of some piecewise linear Markov maps Bizonyos szakaszonként lineáris Markov leképezések dinamikai tulajdonságai

Kulcsszavak: Markov-partíció;szimbolikus dinamika;árnyékolás;Frobenius-Perron operátor;invariáns mérték
A dolgozatban szakaszonként lineáris valós-valós függvények bizonyos osztályainak dinamikai tulajdonságait vizsgáljuk. Elsősorban olyan rendszereket tekintünk, melyek rendelkeznek a Markov-partíció egy speciális fajtájával, melyet a dolgozatban definiálunk, mint l-Markov partíció. A vizsgálat közvetlen motivációjául témavezetőm, Buczolich Zoltán egy a 2022-es Schweitzer Miklós emlékversenyen kitűzött feladata, és a benne szereplő diszkrét idejű dinamikai rendszer szolgált. Bevezetjük a diszkrét dinamika fogalomtárát a vizsgált rendszerekre, valamint belátjuk ezen fogalmak alapvető tulajdonságait. Ezekkel az eszközökkel számos tulajdonságot bizonyítunk különböző általánossággal. Belátjuk, hogy az eredeti rendszer rendelkezik az árnyékolási tulajdonsággal. Bevezetjük a Frobenius-Perron operátor bevett reprezentációját az l-Markov partíciójú rendszerekre és belátunk egy erős konvergenciatételt a vizsgált rendszerek előretolt mértékeiről. Ebből a tételből a vizsgált rendszerek abszolút folytonos invariáns mértékeiről számos állítást belátunk. Kiszámoljuk az eredeti rendszer invariáns mértékét. Erősebb feltevések mellett megvizsgáljuk a racionális pontok pályáit. Adunk egy kritériumot, mely mellett pontosan a racionális pontok lesznek végperiodikusak. Az utóbbi fejezet szorosan kapcsolódik a valós számok Cantor-sorokkal való reprezentációjához. A motivációul szolgáló rendszer abban különbözik az irodalomban jól ismert rendszerektől, hogy Markov-partíciója nem véges. A legtöbb belátott állítás is első sorban végtelen partíciók esetén a legérdekesebb.



